निराला की जातीय चिंतन में हिन्दी प्रदेश की जनता है | यह जनता अनेक प्रान्तों में रहती है | इसका गौरवपूर्ण सांस्कृतिक इतिहास रहा है | 1857 की क्रांति की घोषणा सबसे पहले इसी प्रदेश की जनता ने की थी जिसकी लहर पूरे भारत में फ़ैल गयी थी | लेकिन अब यह जनता जाति विरोधी शक्तियों से लड़ते – लड़ते क्षीण हो गयी है | इसका कारण है – “हिन्दीभाषी प्रदेश सामाजिक रूढ़िवाद का गढ़ है | वहाँ नये विचारों का प्रकाश फैलाना अत्यंत दुष्कर है | हर कदम पर क्रांतिकारी साहित्यकार को विरोध का सामना करना पड़ता है |”11 हिन्दी भाषी प्रदेश में जातिवाद, सम्प्रदायवाद, रूढ़िवाद, अन्धविश्वास का बोल – बाला है | जब तक हिन्दी जाति सामाजिक भेदभाव के बंधन को तोड़कर आगे नहीं बढ़ती तब तक उनमे जातीय चेतना का विकास नहीं हो पायेगा | डॉ. शर्मा लिखते हैं –“गरीब जनता को आधार बनाकर जब तक समाज में हिन्दू – मुसलमान का भेद – भाव नहीं मिटाया जाता तब तक हिन्दी भाषी जनता भीतर से सुदृढ़ नहीं हो सकती | इसी तरह जब तक समाज में जाति – बिरादरी का भेद बना हुआ है, तब तक हिन्दी जाति भीतर से कमजोर बनी रहेगी | भारतीय इतिहास में यह बार – बार देखा गया कि जब जाति बिरादरी का भेद मिटता है, तब साम्प्रदायिक भेद भी ख़त्म होता दिखाई देता है | साम्प्रदायिक भेदभाव से मुक्त, और जाति – प्रथा के ऊँच – नीच भेद से मुक्त, समाज के दोनों तरह के पुनर्गठन एक दूसरे से जुड़े हुए हैं | यही कारण है कि निराला लगभग एक ही समय, इन दोनों पर एक साथ, ध्यान देते हैं |”12 निराला हिन्दी प्रदेश की जातीय समस्या पर निरंतर विचार कर रहे थे | उनके चिंतन में एक तरफ द्विज और शूद्र है तो दूसरी तरफ हिन्दू और मुसलमान है | “द्विज और शूद्र का भेद मिटाकर जातीय एकता को सुदृढ़ करना, समस्या का यह एक पक्ष था | हिन्दू – मुस्लिम भेद मिटाकर जातीय एकता को सुदृढ़ करना, यह समस्या का दूसरा पक्ष था | सन् 1930-40 वाले दशक में निराला समस्या के इन दोनों पक्षों पर बराबर ध्यान केन्द्रित कर रह थे | समस्या के किसी भी पक्ष को हल करने क लिए आगे बढ़ो तो रूढ़िवाद से टक्कर अनिवार्य थी | सामाजिक रूढ़िवाद जातीय एकता के कैसे आड़े आता है, किन – किन रूपों में प्रकट होता है, इस सबका चित्रण निराला ने काफी विस्तार से किया है | रूढ़िवाद का एक रूप देवी और चतुरी चमार में है | दूसरा रूप सुकुल की बीवी कहानी में है |”13